Tieners het glo 8-jarige seun verkragArgieffoto WAARSKUWING: Die besonderhede van die berig is nie geskik vir kinders of sensitiewe lesers nie. Drie skoliere van Mpumalanga het Donderdag in die Nelspruit-streekshof verskyn in verband met die verkragting van ŉ agtjarige seun. Die drie, waarvan een 15 jaar oud is en twee 16 jaar oud, is van Clau Clau- informele nedersetting naby Witrivier. Hulle is op 12 November 2013 in hegtenis geneem nadat ŉ lid van die gemeenskap hulle glo op heterdaad betrap het waar hulle die agtjarige seun om die beurt verkrag. Hulle is nie gevra om te pleit op ŉ aanklag van verkragting nie. Al drie het regshulp versoek. Cindy Sihlongonyane, staatsaanklaer, het gesê volgens die dossier het die agtjarige in September 2013 ŉ bok agternagesit toe die drie tieners hom oorval het. “Volgens die dossier het hulle hom gegryp en na ŉ leë plakkershut geneem. Hulle het ŉ stok gevat en hom daarmee gesodomiseer. Hulle het hom ook aangerand en geskop.” Sihlongonyane het gesê tydens ŉ tweede voorval in Oktober 2013 het die drie weer die seun aangeval toe hy van die kerk af gekom het. “Volgens die dossier het hulle hom weer na die leë plakkershut geneem en hom gesodomiseer. ŉ Vrou wat gesien het die agtjarige stap saam met die drie tieners, het gaan ondersoek instel en die drie op heterdaad betrap.” Landdros Vanessa Joubert het aan die drie beskuldigdes se ouers om verskoning gevra dat die saak gesloer het. Die saak is tot 29 Junie uitgestel. Die drie beskuldigdes, wie se name nie bekend gemaak kan word nie omdat hulle minderjarig is, is onder toesig van hul ouers vrygelaat. Bron: News24